Document ID: 32011D0795

DECIZIA DE PUNERE ÎN APLICARE A COMISIEI
din 30 noiembrie 2011
de stabilire a contribuției financiare a Uniunii la cheltuielile efectuate în contextul măsurilor de urgență luate pentru combaterea bolii veziculoase a porcului în Italia în 2009
[notificată cu numărul C(2011) 8715]
(Numai textul în limba italiană este autentic)
(2011/795/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3 alineatul (4),
întrucât:
(1)
În conformitate cu articolul 75 din regulamentul financiar și cu articolul 90 alineatul (1) din normele de aplicare, angajamentul cheltuielilor de la bugetul Uniunii este precedat de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
(2)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii veziculoase a porcului în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) prima liniuță din respectiva decizie stabilește norme privind procentul care trebuie aplicat costurilor suportate de statele membre.
(3)
Regulamentul (CE) nr. 349/2005 al Comisiei (2) stabilește norme privind finanțarea comunitară a măsurilor de urgență și a campaniei de combatere a anumitor boli ale animalelor în temeiul Deciziei 90/424/CEE a Consiliului. Articolul 3 din regulamentul menționat stabilește norme privind cheltuielile eligibile pentru sprijin financiar din partea Uniunii.
(4)
Decizia Comisiei 2010/143/UE din 5 martie 2010 privind o contribuție financiară a Uniunii la măsurile de urgență adoptate pentru combaterea bolii veziculoase a porcului în Italia în 2009 (3) a acordat Italiei o contribuție financiară din partea Uniunii pentru cheltuielile suportate în vederea eradicării bolii veziculoase a porcului.
(5)
La data de 3 și 4 mai 2010, Italia a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005. Concluziile finale ale Comisiei au fost comunicate Italiei printr-un e-mail în data de 29 iunie 2011. Italia și-a exprimat acordul printr-un e-mail în data de 23 august 2011.
(6)
Plata contribuției financiare a Uniunii trebuie să fie supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite.
(7)
Autoritățile italiene și-au respectat în întregime obligațiile tehnice și administrative, în conformitate cu articolul 3 alineatul (4) din Decizia 2009/470/CE și cu articolul 7 din Regulamentul (CE) nr. 349/2005.
(8)
Având în vedere cele de mai sus, ar trebui stabilită, în prezent, valoarea totală a contribuției financiare a Uniunii la cheltuielile eligibile suportate în vederea eradicării bolii veziculoase a porcului în Italia în 2009.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Uniunii la cheltuielile legate de eradicarea bolii veziculoase a porcului în Italia în 2009 este stabilită la 93 998,39. Aceasta constituie o decizie de finanțare în sensul articolului 75 din regulamentul financiar.
Articolul 2
Prezenta decizie se adresează Republicii Italiene.
Adoptată la Bruxelles, 30 noiembrie 2011.

Labels: 18
15
5
6